U-I-359/07
Natisni
Opravilna št.:
U-I-359/07
Datum odločitve:
3. 7. 2008
ECLI:
ECLI:SI:USRS:2008:U.I.359.07
Akt:
Sklep Občinskega sveta Občine Sežana št. 032-9/2007-13 z dne 15. 11. 2007
Izrek:
Pobuda za začetek postopka za oceno ustavnosti in zakonitosti Sklepa Občinskega sveta Občine Sežana št. 032-9/2007-13 z dne 15. 11. 2007 se zavrže.
Evidenčni stavek:
V primerih, ko izpodbijani akt ne učinkuje neposredno, izkazuje pobudnik pravni interes za oceno ustavnosti izpodbijanega akta šele po izčrpanju vseh pravnih sredstev v postopkih pred pristojnimi sodišči hkrati z vložitvijo ustavne pritožbe.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Vojko Pintar, Ljubljana
Datum vloge:
13. 12. 2007
Vrsta odločitve:
sklep
Vrsta rešitve:
zavrženje
Dokument:
US28223
Dokument v PDF obliki:
U-I-359-07.pdf
80 KB
Prenesite datoteko
U-I-359/07-6
3. 7. 2008
SKLEP
Ustavno sodišče je v postopku za preizkus pobude Vojka Pintarja, Ljubljana, in drugih, ki jih zastopa Ksenija Ocvirk, odvetnica v Ljubljani, na seji 3. julija 2008
sklenilo:
Pobuda za začetek postopka za oceno ustavnosti in zakonitosti Sklepa Občinskega sveta Občine Sežana št. 032-9/2007-13 z dne 15. 11. 2007 se zavrže.
Obrazložitev
1. Pobudniki izpodbijajo Sklep Občinskega sveta Občine Sežana št. 032-9/2007-13 z dne 15. 11. 2007 (v nadaljevanju Sklep). Izpodbijani Sklep naj bi bil v nasprotju z 2., s 153. in s 154. členom Ustave,  z Zakonom o urejanju prostora (Uradni list RS, št. 110/02 in nasl. – ZUreP-1) in z Zakonom o urejanju naselij in drugih posegov v prostor (Uradni list SRS, št. 18/84 in nasl. – ZUN). Pobudniki menijo, da bi moral biti Sklep kot splošni akt pred začetkom veljave objavljen. Sklep naj bi tudi nezakonito spreminjal prostorske planske akte Občine Sežana. Svoj pravni interes utemeljujejo pobudniki z zatrjevanjem, da živijo na območju, kjer velja izpodbijani Sklep in da so mejaši zemljišč, na katerih naj bi se na podlagi občinskih prostorskih planskih aktov in Sklepa gradilo 69 novih stanovanjskih hiš.
2. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. Po ustaljeni ustavnosodni presoji se v primerih, ko izpodbijani predpis ne učinkuje neposredno, pobuda lahko vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo pod pogoji iz 50. do 60. člena ZUstS (glej sklep št. U-I-251/07 z dne 10. 1. 2008, Uradni list RS, št. 6/08).
3. Neposredno na podlagi izpodbijanega Sklepa gradnja ni možna, saj mora upravni organ z odločbo dovoliti gradnjo in predpisati konkretne pogoje, ki jih je treba pri gradnji upoštevati. Glede na razloge, navedene v sklepu št. U-I-251/07, bodo lahko pobudniki pravni interes za oceno ustavnosti in zakonitosti Sklepa izkazovali šele po izčrpanju vseh pravnih sredstev v postopkih pred sodišči hkrati z vložitvijo ustavne pritožbe pod pogoji iz 50. do 60. člena ZUstS. Navedeno stališče pobudnikom ne onemogoča dostopa do Ustavnega sodišča, temveč pomeni le njegovo odložitev na čas po izčrpanju pravnih sredstev pred pristojnimi sodišči, če ne bodo pobudniki svojih pravic uspešno zavarovali že v teh postopkih. Zato je Ustavno sodišče njihovo pobudo zavrglo.
4. Ker je Ustavno sodišče pobudo zavrglo že zaradi neizkazanega pravnega interesa, se ni spuščalo v vprašanje pravne narave izpodbijanega Sklepa.
5. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnici in sodniki  mag. Marta Klampfer, mag. Miroslav Mozetič, dr. Ernest Petrič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik